

# Materiál na rokovanie

**Hospodárskej a sociálnej rady SR**

# dňa 18.8.2014

**K bodu č. 20)**

**Stanovisko k**

**návrhu na úpravu sumy mesačnej minimálnej mzdy na rok 2015**

**Všeobecne k návrhu:**

ZMOS ako sociálny partner pre vyjednávanie o výške minimálnej mzdy v zmysle príslušných ustanovení zákona o minimálnej mzde na rok 2015, súhlasí v jej zvýšením maximálne o 5 %. Oproti úrovni minimálnej mzdy v roku 2014 (352.- euro), by išlo o zvýšenie na úroveň 369,60 euro. Na tomto stanovisku sa zhodla Rada ZMOS na svojom rokovaní dňa 30. júla 2014 na Štrbskom Plese. Pri rokovaniach so sociálnymi partnermi nedošlo k dohode o výške minimálnej mzdy na rok 2015. Ministerstvo po rokovaniach so sociálnymi partnermi v súlade s ustanovením § 7 ods. 3 zákona č. 663/2007 Z. z. o minimálnej mzde pripravilo na rokovanie Hospodárskej a sociálnej rady Slovenskej republiky vlastný návrh na úpravu sumy mesačnej minimálnej mzdy na rok 2015 na 380 eur mesačne (2,184 eura na hodinu). Zvýšenie sumy minimálnej mzdy o 28 eur mesačne znamená medziročný nárast o cca 7,95 %.

**Pripomienky k návrhu:**

ZMOS oceňuje, že ministerstvo hľadá model, ktorým by aj pri zvýšení minimálnej mzdy pre rok 2015 nedošlo k zvýšeniu celkovej ceny práce, teda ani k priamym dopadom na rozpočty v podmienkach zamestnávateľov vo verejnej službe. Napriek tomu je nutné konštatovať, že na výšku minimálnej mzdy sú naviazané nielen niektoré ďalšie náležitosti zamestnancov (nadčasy, práca vo sviatok a nočná práca), ale aj napr. výška daňového bonusu na dieťa a zamestnanecká prémia, čo priamo znižuje celkový daňový výnos dane z príjmov fyzických osôb. Návrh ministerstva pre rok 2015 bude mať podľa názoru ZMOS dopady aj na rozpočty samospráv, a predpokladané nepriame dopady na povinnosti, ktoré mestám, obciam a VÚC vyplývajú z ústavného zákona o rozpočtovej zodpovednosti práve pre rok 2015.

**Záver:**

ZMOS navrhuje, aby HSR SR odporučila návrh na úpravu minimálnej mzdy pre rok 2015 maximálne vo výške 369,60 euro.

 **Jozef Dvonč**

 **predseda**